رجاء بلمليح

رجاء بلمليح (خلاقت ف 22 أبريل 1962 ف رّباط و توفات ف 2 شتنبر 2007) مغنية مغريبية تشهرات ف لبداية ديالها ب غنيات عصرية ب لعربية لفصحى و من بعد ما هاجرات لمصر تشهرات بزاف ف دول لعربية، وكاتعتابر من أهم لمغنيات لمغريبيات لّي كان عندهوم نجاع عالمي واخا كانت عندها كاريير قصيرة.

 حياتها 
رجاء خلاقت ف رّباط ف 1966 و كانت لبدية ديالها ف لموسيقى مع لمسابقة لكبيرة د أضواء المدينة لّي نظمها لمغريب ف تمانينات لفرن لعشرين باش يقلب على لمواهب ف لغنا و لموسيقى و لمسرح. رجاء كانت دات لمرتبة لّولا ف ديك لمسابقة.

ف لمرحلة لمغريبية ديالها، خدمات رجاء مع كتاب كلمات كبار بحال محمد لجاي و عبد الرفيع الجواهري و مع أحسن لملحنين لمغاربة لّي ميزو لفترة دهبية ديال لموسيقى لمغريبية لعصرية ف نّص تاني د لقرن لعشرين بحال لمفضل لعذراوي و أحمد لبيضاوي و عبد القادر الراشدي و عبد الله عصامي و حسن القدميري.

أول ألبوم ديال رجاء كان ف 1987 (يا جار وادينا) و لّي كانت فيه غنيات ديالها لّي بقاو مخلدين ف تاريخ لأغنية لمغريبية و لّي كايجمع بينها هو أنهوم كانو ب لعربية لفصحى: يا جار وادينا، مدينة العاشقين، الحرية و أطفال الحجارة.

من بعد هاجرات رجاء ل ميصر باش تزيد تلونصي لكاريير ديالها و تما خدمات مع ملحنين كبار و كان أهم واحد فيهوم هو حميد الشاعري لّي خدم معاها أول ألبوم لّي نجحات بيه بزاف ديال "صبري عليك طال" و كملات من بعد ب ألبومات ناجحة بحال "يا غايب" و "اعتراف" لّي خدمات فيهوم مع ملحنين مصريين كبار بحال صلاح الشرنوبي و حلمي بكر و محمد ضياء و جمال سلامة.

ف 1999 عطاتها ليونيسيف تّيتر ديال "سفيرة النوايا الحسنة".

تصابت ب مرض لكونسير لّي بيه ماتت ف 2007 و هي عندها 45 عام.

 مصادر 

تصنيف:بيوغرافيا د نسا
تصنيف:مغنية مغريبية
تصنيف:زيادة 1962
تصنيف:وفيات 2007
تصنيف:مقالات فيها مصدر و 3000 بايت
تصنيف:ناس تزادو ف الدار البيضا
تصنيف:ناس د الرباط
تصنيف:ناس توفاو ف الدار البيضا
تصنيف:ناس قراو ف جاميعة محمد لخاميس